כל הילדות צורחות, רוקדות - ואז נופלות מהרגליים: 150 צעירות שנכחו אמש (ד') בהופעתו של ג'סטין ביבר בפארק הירקון נזקקו לטיפול רפואי, מתוכן חמש פונו לבתי חולים - כך דווח מדוברות מד"א. הפרמדיקים והרופאים שנכחו במקום טיפלו לאורך הערב במקרי התעלפויות רבים, חבלות קלות, תשישות והתייבשות - ואף במקרה אחד של יולדת עם ירידת מים שפונתה לבית החולים מעייני הישועה.
היה זה יום ארוך ואינטנסיבי עבור מעריציו של ענק הפופ הקנדי, שהגיעו בעשרות אלפים - 50 אלף ליתר דיוק. שעות לפני ההופעה פרצו אלפי בני נוער את שער הכניסה המרכזי, והפקת המופע הקדימה את מועד פתיחת השערים הנוספים, שתוכנן לשעה 17:00, כדי להימנע מאסון.
ההתגודדות הרבה החלה עוד בשעות הבוקר המוקדמות, אז התייצבו אל מול שערי הפארק בליבריות רבות, שאולי פספסו את הופעתו הקודמת בישראל, ב-2011. נקווה שהפעם הייתה זו בעבורן חוויה בלתי נשכחת - או לכל הפחות מעלפת.